সাই-হাব
সাই-হাব একটি অবৈধ লাইব্রেরির ওয়েবসাইট যা লক্ষাধিক গবেষণাপত্র ও বইতে উন্মুক্ত প্রবেশাধিকার প্রদান করে। যাতে ৫৮,০০০,০০০-এর বেশি অ্যাকাডেমিক প্রকাশনা ও নিবন্ধ প্রকাশকের পে-ওয়ালকে এড়িয়ে সরাসরি ডাউনলোড করা যায়। নানা শিক্ষামূলক সংগঠনের প্রক্সি ব্যবহার করে এতে প্রতিদিন প্রচুর নতুন নিবন্ধ আপলোড করা হয় এবং সেগুলি লিব্-জেন (LibGen) রিপোজিটরিতে সংরক্ষণ করা হয়।[তথ্যসূত্র প্রয়োজন] প্রত্যেক গবেষণামূলক নিবন্ধ পড়ার জন্য সাধারণত ৩০ ডলার মত মূল্য দিতে হয়। গবেষণা-নিবন্ধগুলির এই দামী পে-ওয়ালের প্রতিবাদে ২০১১ সালে সাই-হাব তৈরি করেছিলেন কাজাখ্ ছাত্রী আলেকজান্দ্রা এলবাক্যান (Alexandra Elbakyan)। ২০১৫ সালে গবেষণামূলক প্রকাশক এলসেভিয়ার সাই-হাবের বিরুদ্ধে কপিরাইট লঙ্ঘনের অভিযোগে নিউ-ইয়র্ক-এ মামলা দায়ের করে। এই মামলায় সাই-হাবের আসল ডোমেইনটি নিষিদ্ধ করা হয়। এর পরে সাই-হাব অনেকগুলি ডোমেইন ব্যবহার করেছে, যার কিছু কিছু নানা দেশে নিষিদ্ধ ঘোষিত হয়েছে। সাই-হাবের ভূমিকা অত্যন্ত বিতর্কিত। বৈজ্ঞানিক ও অ্যাকাডেমিক সমাজের কিছু অংশ এর উচ্চ প্রশংসা করলেও বেশ কিছু প্রকাশক তীব্র নিন্দাও করেছেন।